L'Observatori Espanyol de l'Economia i la Societat Digital (ONTSI) ha presentat un document que analitza l'evolució de la bretxa digital de gènere i la participació femenina en el sector tecnològic.
L'informe detecta diferències entre gèneres quant a l'ús de les TIC i a les habilitats digitals, més marcades entre els grups de població majors de 50 anys i reduïdes en els menors de 30 anys.
Malgrat la disminució de la bretxa digital, la proporció de dones graduades amb títols superiors relacionats amb les TIC es limita al 12%.
D'altra banda, la representació de les dones en les posicions d'especialistes TIC se situa entorn del 17% el 2017 i la participació femenina és del 23% si considerem el conjunt del sector TIC.
L'Observatori posa en relleu la importància dels estereotips de gènere en la definició de les expectatives laborals, ja que menys d'un 10% de l'alumnat de secundària de 2015 que esperava treballar en el sector TIC eren noies.
L'Organització Internacional del Treball (OIT) ha publicat una guia que recopila els estàndards laborals internacionals per garantir un treball decent i una recuperació sostenible i equitativa de l'economia davant la pandèmia del COVID-19.
L'organisme, que estima en 25 milions les pèrdues en l'ocupació al món, recomana l'aplicació de mesures de protecció social immediata i el manteniment dels salaris mínims per evitar que les famílies passin a una situació de vulnerabilitat o pobresa.
Així mateix, emfatitza que l'absència temporal de la feina per malaltia o responsabilitats familiars no constitueixen raons vàlides per a l'acomiadament.
A més, remarca que el coronavirus, si es contrau a través de l'exposició ocupacional, es pot considerar una malaltia ocupacional.
D'acord amb el marc legal de molts països membres de l'OIT, a l'informe es recorda la importància de la protecció contra la discriminació per motius de salut.
Funcas fa un seguiment dels efectes de la situació extraordinària actual en l'economia i la societat a través d'un espai dinàmic d'informació conformat per articles, publicacions de premsa, enquestes i altres recursos.
Els documents analitzen les mesures adoptades pels agents polítics i governamentals, la percepció de la ciutadania, l'afectació en el creixement econòmic i en l'ocupació i la gestió internacional de la crisi.
Una enquesta realitzada entre el 23 i el 27 de març revela que un 11% dels enquestats està afectat per un ERTO, un 32% continua treballant presencialment i un 35% teletreballa.
En referència a la política econòmica espanyola, s'estima una caiguda del 3% del PIB el 2020, seguit per un repunt del 2,8% el 2021, sota la hipòtesi de la limitació de la crisi sanitària fins al maig.
La demanda i la producció remuntaran al tercer trimestre, tret del turisme, que es recuperarà previsiblement el 2021.
El darrer número de la revista Hosteltur posa en relleu l'excepcionalitat de la situació del turisme mitjançant l'anàlisi dels impactes, les conseqüències i els nous reptes de les empreses i les destinacions.
A més de destacar la vulnerabilitat de les pimes del sector, la publicació assenyala que el 75% de la indústria aèria té menys de tres mesos de capital per cobrir els seus costos.
En relació amb l'afectació de la pandèmia als plans de viatge a l'estiu dels usuaris, el 25% no té intenció de viatjar o dubta si ho farà, mentre que el 48% només es mourà per Espanya o la seva comunitat autònoma.
D'altra banda, la revista ressalta l'impuls de la flexibilitat comercial en un sector marcat per una certa rigidesa en alguns processos.
També s'assenyala la contribució a la comunitat de la indústria turística en aquesta crisi, principalment amb l'adaptació d'hotels per prestar serveis sanitaris, en línia amb els nous valors socials emergents.
El 22,3% de la població ocupada a Espanya té opció de teletreballar, segons un estudi de l'empresa Randstad, realitzat a partir de les dades de l'INE del 2019.
D'acord amb l'anàlisi, les comunitats autònomes amb més persones treballadores amb opció a teletreball són la Comunitat de Madrid (28%), Catalunya (25%) i el País Basc (24%), mentre que les que se situen per sota i a més distància respecte de la mitjana són Andalusia (19%), Castella-la Manxa (18%) i Extremadura (17,5%).
Per tipus d'ocupació, la totalitat dels directius i gerents poden teletreballar, així com el 60% dels tècnics i professionals científics i intel·lectuals i el 43,6% dels comptables, administratius i altres empleats d'oficina.
D'altra banda, un estudi realitzat per Randstad el 2019 va revelar que el 69% de l'ocupació espanyola volia teletreballar, però la seva empresa no ho permetia, tot i comptar amb els mitjans tècnics en el 57,5% dels casos.
L'Observatori Espanyol de l'Economia i la Societat Digital (ONTSI), en col·laboració amb la Fundació Vodafone, ha elaborat un estudi que examina la inclusió dels nens i nenes amb discapacitat a l'escola i el paper de la tecnologia en la formació i capacitació de l'alumnat.
La publicació ressalta la contribució de la tecnologia en relació amb l'accés a la informació, eliminant barreres sensorials i de mobilitat, i l'adaptació dels continguts a les característiques de la persona.
Tanmateix, es reconeix un cert grau d'infrautilització a causa de limitacions en la dotació de recursos i en la necessitat d'incorporar l'ús de les eines TIC en l'estratègia de tots els centres educatius.
El document conclou amb algunes recomanacions i un guió de bones pràctiques, emfatitzant la necessitat d'avançar en l'àmbit normatiu per donar sostenibilitat en el temps a l'actuació inclusiva que es desenvolupa a l'escola.
La Conferència de les Nacions Unides sobre Comerç i Desenvolupament (UNCTAD) estima que la inversió estrangera directa es reduirà entre el 30% i el 40% a escala mundial durant el 2020 i el 2021, segons exposa en el seu últim butlletí de tendències d'inversió.
Les despeses de capital reals, les inversions en noves àrees i les expansions es veuen limitades pel tancament temporal d'alguns negocis, la desacceleració de la producció i el xoc en la demanda global.
En referència als guanys de les principals empreses multinacionals el 2020, s'espera una caiguda del 30% respecte de les projeccions inicials, amb un ajust més acusat als països desenvolupats (-35%) que als països en desenvolupament (-20%).
Els sectors més afectats són el de l'energia (-208%), les línies aèries (-116%) i la indústria automobilística (-47%).
Quant als anuncis de fusions i adquisicions internacionals, s'ha produït una disminució del 70% el primer trimestre.
El Consorci del Centre de Terminologia TERMCAT ha presentat un nou diccionari en línia que recull 41 termes propis que tenen a veure amb la relació de les dones en l'entorn de treball.
La publicació recull terminologia específica de la legislació laboral (permís de lactància), expressions que evidencien una situació desigual entre dones i homes (bretxa de gènere), termes que volen ser eines de millora (pla d'igualtat a l'empresa) i construccions de paraules que marquen objectius a assolir (equitat de gènere).
La cerca de cadascun dels termes del diccionari retorna la denominació en català i els seus equivalents en castellà, francès i anglès, a més d'una definició i algunes notes complementàries per algunes expressions.
Aquest diccionari passa a formar part de la col·lecció Diccionaris en Línia del web del TERMCAT, que actualment ofereix més de 150 títols dedicats a diversos àmbits d'especialitat.
Segons exposa l'Organització Internacional del Treball, el 20% dels joves al món estan fora del mercat de treball i no reben cap formació.
El darrer informe de l'organisme posa en relleu l'increment dels menors de 25 anys que es troben en aquesta situació i la feminització d'aquest col·lectiu (dos de cada tres joves menors de 25 anys).
Així mateix, entre el jovent ocupat, s'observen condicions de treball precàries i una manca de protecció social, atès que, dels 429 milions de persones treballadores joves a tot el món, el 13% viu en condicions d'extrema pobresa i el 17% en situació de pobresa moderada.
La incidència de l'economia submergida en aquest col·lectiu és un dels punts assenyalats, atès que 3 de cada 4 joves hi estan afectats.
El document posa de manifest la probabilitat més elevada del jovent amb formació professional de tenir una feina susceptible de ser automatitzada que no pas els universitaris llicenciats.
L'Eurofond ha publicat un informe amb una recopilació d'articles sobre les últimes tendències del mercat laboral, que s'emmarquen en el Pilar Europeu de Drets Socials per fomentar la inclusió i l'equitat a Europa.
L'organisme alerta sobre l'augment del percentatge de joves aturats de llarga durada, que passa de l'1,4% el 2008 al 2,3% el 2016.
Així mateix, adverteix sobre els factors negatius d'un creixement regional desequilibrat entre les capitals europees i altres zones dels estats membres, quant a la creació d'ocupació en posicions ben remunerades.
D'altra banda, el document revisa les proposicions legislatives de la Comissió Europea sobre salaris mínims i sobre l'equilibri entre el treball i la vida per a pares i mares cuidadors.
A més, aborda les oportunitats que ofereix la mecanització i els reptes de les plataformes de treball digital.
L'OCDE revisa la qualitat de vida i els nivells de benestar actuals als països membres de l'organització a través de l'examen de diferents àmbits, com la renda, la salut, les connexions socials, la qualitat de l'ocupació i l'ús del temps.
El seu últim informe ressalta la persistència de bretxes per gènere, edat i educació en la majoria dels resultats.
Així, si es considera el temps de treball remunerat i no remunerat conjuntament, les dones treballen de mitjana 25 minuts més (80 minuts més a Espanya).
Per contra, entre l'ocupació a jornada completa, els homes dediquen més temps diari a l'oci i a la cura personal que les dones (45 minuts més de mitjana a l'OCDE i gairebé 1 hora més a Espanya).
Quant a la satisfacció general amb la vida, destaca que el 7% de la població de l'OCDE té un nivell molt baix.
A banda, l'Eurostat ha creat un portal web interactiu que permet conèixer algunes mesures de benestar per als països de la UE.
El Ministeri d'Indústria, Comerç i Turisme explora les múltiples connexions pràctiques entre la sostenibilitat i la competitivitat al darrer número de la revista Informació comercial espanyola (ICE).
En el marc dels Objectius de Desenvolupament Sostenible (ODS) de l'Agenda 2030 de les Nacions Unides, la publicació avalua el paper de les polítiques mediambientals com a palanca impulsora del desenvolupament social, la generació d'ocupació i l'atracció d'inversió i innovació.
Segons el document, la incorporació dels ODS a les estratègies de negoci es tradueix en l'optimització de l'eficiència (estalvi de costos) i l'eficàcia (generació de valor i adaptació a l'entorn).
Per altra banda, s'expliquen els resultats d'un estudi quantitatiu basat en l'enquesta PITEC de l'INE, que evidencia que els equips amb presència de dones entre els seus membres són significativament més capaços d'innovar en serveis i obtenen avantatges competitives.
L'Eurostat ha presentat un balanç de la situació de les dones en el mercat laboral en els diferents països membres, juntament amb un estudi de la desigualtat retributiva.
El 2018, la taxa d'ocupació femenina se situa en el 57% a Espanya i el 62,4% a Europa, 11 punts per sota que la taxa masculina en ambdos casos.
Quant a la taxa d'atur de les dones a Espanya, la xifra és més del doble que la mitjana comunitària (16% i 7,1% respectivament).
Pel que fa a la bretxa salarial de gènere, es produeix una reducció d'1 punt a Europa i de 2,2 a Espanya respecte del 2010, establint-se en el 14,8% i en el 14% respectivament.
Aquest desnivell retributiu contrasta amb el percentatge de dones de 30 a 34 anys amb educació terciària, que arriba al 50,6% a España, 12 punts per sobre que la proporció dels homes.
L'Eurofond ha presentat un informe que examina les condicions de treball de dones i homes als diferents Estats membres de la Unió Europea i que es basa en l' Enquesta Europea de Condicions de Treball (EWCS).
Les dades evidencien que, independentment de la posició ocupada de les dones treballadores, sempre tenen més probabilitats d'obtenir uns ingressos més baixos que els homes.
Així, a més de constatar que les dones concentren el 75% de les jornades parcials, el document assenyala un increment del treball a temps parcial curt (menys de 20 hores setmanals) entre 2005 i 2015, tant pels homes (del 5% al 10%) com per les dones (del 17% al 22%).
Per altra banda, la segregació de l'ocupació està estretament vinculada a les divergències registrades en la qualitat de la feina entre gèneres.
En aquest sentit, l'exposició a riscos físics és superior per als homes i els riscos psicosocials són majors en el cas de les dones.
D'acord amb el darrer l'eurobaròmetre sobre el treball no declarat de la Comissió Europea, prop del 10% dels espanyols i dels europeus han pagat per béns o serveis fiscalment opacs en l'últim any.
Respecte de les activitats productives que més evadeixen impostos, destaquen les reparacions o renovacions a la llar i els tractaments de bellesa o perruqueria, que eludeixen el fisc en un 32% i un 23% respectivament al nostre país.
Per la banda de l'oferta, l'estudi també indica que el 4% dels treballadors (el 3% a Europa) ha realitzat alguna activitat remunerada no declarada i que el 41% coneix algú que està ocupat sense declarar (el 33% a la UE).
Pel que fa al grau d'acceptació de l'evasió fiscal, més del 78% la considera inacceptable en la majoria de situacions, (67% dels comunitaris).
Pròximament, la Comissió Europea impulsarà una campanya per conscienciar sobre les conseqüències del treball no declarat.
Les exportacions del Regne Unit a la Unió Europea es podrien reduir fins a un 14% en un escenari de Brexit dur amb barreres no aranzelàries, segons un estudi de la Conferència de les Nacions Unides sobre Comerç i Desenvolupament (UNCTAD).
D'acord amb els resultats, la caiguda es limitaria al 9% amb un acord de lliure comerç estàndard.
L'informe indica que la pertinença a la Unió Europea incrementa un 37% el comerç bilateral entre els membres, en comparació amb el 8% d'augment que s'obté amb un tractat de lliure comerç i el 13% amb una unió duanera.
L'organisme quantifica els majors descensos en el PIB per a Irlanda i Regne Unit, que serien del 0,7% i el 0,6% respectivament en un context d'aranzels i mesures no aranzelàries i del 0,3% i el 0,2% en l'escenari amb només aranzels.
El document també alerta sobre l'efecte en els costos dels productors de la possible divergència en la regulació en el futur.
L'Àrea Metropolitana de Barcelona (AMB) i l'Institut Cerdà han publicat un informe que revisa els diferents àmbits d'actuació en què les ciutats europees estan treballant per incorporar la perspectiva de gènere en l'esfera pública.
L'anàlisi inclou exemples de polítiques urbanes equitatives i transformadores que s'han implementat a algunes ciutats d'Europa per fomentar la igualtat de gènere.
En relació amb la representació femenina a la política municipal, el document indica que només arriba al 29% de les regidories, amb tan sols un 15% d'alcaldesses als consistoris europeus.
Respecte a la igualtat en el mercat de treball comunitari, la publicació posa l'accent en les diferències retributives entre dones i homes i en la feminització d'algunes ocupacions.
En l'àmbit local, l'informe assenyala que el 77% dels municipis de l'AMB compta com a mínim amb un pla d'igualtat en execució i que 8 ciutats de les 36 no en tenen cap.
La probabilitat de trobar una primera feina a Espanya per als menors de 25 anys se situa en el 8,9% el 2019 i es redueix 1,2 punts en un any, segons exposa l'associació Asempleo en el seu darrer monogràfic.
L'informe, elaborat a partir de l'anàlisi de les microdades de l' Enquesta de població activa (EPA), també indica que només el 7,7% dels joves que van accedir per primera vegada al mercat laboral ho van fer a través de la modalitat indefinida.
A més, dels que van ser contractats temporalment, només un 3,4% va signar posteriorment un contracte indefinit, registrant el nivell de conversió més baix des de l'inici de la recuperació econòmica.
Per altra banda, destaca l'augment de la incorporació de joves sense ocupació anterior en el sector públic, que suposa el 25% de la contractació total d'aquest col·lectiu.
Aquest factor ha influït en la millora de la qualificació de les posicions ocupades.
El Fons Monetari Internacional ha divulgat un article que posa en relleu la forta vinculació de la igualtat d'oportunitats amb la desigualtat d'ingressos i el desenvolupament econòmic.
El document proposa un model que determina el creixement de l'ingrés per càpita en funció de la desigualtat de la renda i la seva interacció amb una mesura de desigualtat d'oportunitats.
A partir dels resultats, es conclou que la millora de la promoció individual pot estimular l'equitat i garantir un creixement estable fins i tot en períodes de grans oscil·lacions en la desigualtat d'ingressos a causa de crisis econòmiques.
Per aconseguir assolir nivells elevats de mobilitat social, l'informe assenyala la necessitat de fomentar la inversió en capital humà, de reduir les barreres als mercats laborals i de promoure l'accés equitatiu al finançament.
També apunta que la desocupació prolongada exacerba el risc d'exclusió i d'immobilitat social.
L'11% de la població entre 16 i 74 anys dels països de la Unió Europea (UE) ha proporcionat serveis a través de plataformes de treball digital durant el darrer any, segons els resultats de la segona onada de l' Enquesta COLLEEM impulsada per la Comissió Europea.
L'informe indica que la majoria de les persones treballadores d'aquestes plataformes tenen altres ocupacions regulars i només suposa la feina principal per l'1,4% dels enquestats.
Els resultats també evidencien una alta rotació dels professionals ocupats en aquestes plataformes, ja que només el 41,4% dels que les utilitzaven el 2017 continuaven oferint els seus serveis el 2018.
A la publicació s'adverteix que el treball en plataformes pot ser una càrrega addicional per a la feina habitual, pot tenir certes implicacions en termes de desprotecció, a més de manifestar la necessitat de complementar la font regular d'ingressos d'algunes persones treballadores.